Gabriel Martelino Reyes

**Gabriel Martelino Reyes** (født 24. mars 1892 i Calivo på øya Panay i det spanske generalkapteinskapet Filippinene; død 10. oktober 1952 i Washington D.C i USA) var en katolsk geistlig som var biskop og så erkebiskop av Cebu mellom 1932 og 1949, og erkebiskop av Manila fra 1949 til 1952.
## Liv og virke
### Bakgrunn
Han begynte på *St. Vincent Ferrer Seminary* i Jaro i Iloilo City da han var 13 år gammel, under biskop Frederick Rookers tid. 

### Prest
Gabriel Reyes ble ordinert til prest den 27. mars 1915 av biskop Dennis Joseph Dougherty av Jaro. Etter ordinasjonen ble han  umiddelbart utnevnt til koadjutor ved katedralsognet Jaro. Etter noen måneder gjorde biskop Dougherty ham til sogneprest for katedralsognet.

Noen måneder senere ble Gabriel sendt til et svært utfordrende oppdrag til Balasan, lengst nord i bispedømmet. Som sogneprest i denne byen dekket han seksten små øyer med verken veier, kapeller eller klostre, men bare ruiner midt i et økende antall aglipayan- og protestantiske kirker.

I 1918 ble han overført til å være sogneprest i Capiz. Den 20. juli 1920 ble han bispedømmets kansellist og sekretær av den nye biskopen av Jaro, msgr. James Paul McCloskey. Han var også sogneprest i Santa Barbara.

I 1927 ble han utnevnt til generalvikar i Jaro.

### Biskop av Cebu
Han ble utnevnt til biskop av Cebu den 29. juli 1932, etterfølgende biskop Juan Bautista Gorordo y Perfecto. Han ble bispeviet den 11. oktober 1932 av den apostoliske delegat til De filippinske øyer og titulærerkebiskop *pro hac vice* av *Velicia*, Guglielmo Piani S.D.B., hvis medkonsekratorer var biskopen av Jaro, James Paul McCloskey, og biskopen av Lipa, Alfredo Verzosa y Florentin.
### Erkebiskop av Cebu
Den 28. april 1934 ble han den første erkebiskop av Cebu. Der presteviet han hvert år dusinvis av kandidater til prester. Han etablerte menighetene i *Guadalupe*, Tabuelan, Simala og Santa Lucia, og lanserte et evangeliseringsprogram. Han startet også *«The Catholic Hour»* over radiostasjonen DZRC.

Som erkebiskop ordinerte han to andre biskoper: Den 24. mai 1938 Mariano Madriaga, og den 21. september 1940 John Vrakking M.S.C.

### Koadjutor-erkebiskop av Manila
Han ble deretter utnevnt til koadjutor for erkebispedømmet Manila den 25. august 1949 og titulærerkebiskop av *Phulli*. Julio Rosales y Ras etterfulgte ham deretter som erkebiskop av Cebu. 
### Erkebiskop av Manila
Mindre enn to måneder senere etterfulgte han avdøde Michael James O'Doherty som erkebiskop av Manila den 13. oktober 1949. 

Han lot bygge en ny *campus* for erkebispedømmets presteseminar *San Carlos Seminary*; det stod ferdig i Makati i 1951. Det katolske senter han ønsket å etablere siden han ble erkebiskop i Manila, ble virkeliggjort av hans etterfølfer, *Pope Pius XII Catholic Center*, på *U.N. Avenue* i Manila. 

Han forble erkebiskop av Manila til sin død.

### Død
Han ble syk, og døde på et sykehus i Washington DC i USA den 10. oktober 1952, i en alder av 60 år. Rufino Jiao Santos etterfulgte ham som erkebiskop av Manila.

## Episkopalgenealogi
Hans episkopalgenealogi er:

* Kardinal Scipione Rebiba (1504–1577)
* Kardinal Giulio Antonio Santorio (1532–1602) *bispeviet 1566
* Kardinal Girolamo Bernerio (1540–1611) *1586
* Erkebiskop Galeazzo Sanvitale (1566–1622) *1604
* Kardinal Ludovico Ludovisi (1595–1632) *1621
* Kardinal Luigi Caetani (1595–1642) *1622
* Kardinal Ulderico Carpegna (1595–1679) *1630
* Kardinal Paluzzo Paluzzi Altieri degli Albertoni (1623–1698) *1666
* Pave Benedikt XIII (1649–1730) *1675
* Pave Benedikt XIV (1675–1758) *1724
* Erkebiskop Enrico Enríquez (1701–1756) *1743
* Erkebiskop Manuel Quintano Bonifaz (1698–1774) *1749
* Kardinal Buenaventura Córdoba Espinosa de la Cerda (1724–1777) *1761
* Kardinal Giuseppe Maria Doria Pamphilj (1751–1816) *1785
* Pave Pius VIII (1761-1830) *1816
* Pave Pius IX (1792-1878) *1827
* Kardinal Gustav Adolf von Hohenlohe-Schillingsfürst (1823–1896) *1857
* Erkebiskop Salvatore Magnasco (1806–1892) *1868
* Kardinal Gaetano Alimonda (1818–1991) *1877
* Kardinal Giovanni Cagliero (1838–1926) *1884
* Erkebiskop Guglielmo Piani (1875–1956) *1922
* Erkebiskop *Gabriel Martelino Reyes* (1892 1952) *1932

## Litteratur
* Carlos Quirino: *Who's who in Philippine history*, Tahanan Books, Manila (1995)
## Referanser